Document ID: 31977R1663

31977R1663
L 186/11
JURNALUL OFÍCIAL AL UNIUNII EUROPENE
REGULAMENTUL (CEE) NR. 1663/77 AL CONSILIULUI
din 18 iulie 1977
privind măsurile de salvgardare prevăzute în Acordul de cooperare și în Acordul interimar dintre Comunitatea Economică Europeană și Republica Algeriană Democratică și Populară
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 113,
având în vedere propunerea Comisiei,
având în vedere avizul Adunării (1),
întrucât, la 26 aprilie 1976, au fost semnate un Acord de cooperare între Comunitatea Economică Europeană și Republica Algeriană Democratică și Populară, denumit în continuare „Acord de cooperare”, și un Acord interimar (2);
întrucât, pentru punerea în aplicare a clauzelor de salvgardare și a măsurilor conservatorii prevăzute la articolele 34-36 și 49 din Acordul de cooperare și la articolele 26-28 și 35 din Acordul interimar, trebuie să se stabilească normele de aplicare a reglementărilor comunitare, în special cele prevăzute în Regulamentul (CEE) nr. 1439/74 al Consiliului din 4 iunie 1974 privind regimul comun aplicabil importurilor (3) și cele prevăzute în Regulamentul (CEE) nr. 459/68 al Consiliului din 5 aprilie 1968 privind protecția împotriva practicilor de dumping, acordarea de prime și subvenții din partea țărilor care nu sunt membre ale Comunității Economice Europene (4), astfel cum a fost modificat ultima dată prin Regulamentul (CEE) nr. 2011/73 (5),
ADOPTĂ PREZENTUL REGULAMENT:
Articolul 1
În cazul unor practici susceptibile de a expune Comunitatea la măsuri de salvgardare în temeiul articolului 36 din Acordul de cooperare și în temeiul articolului 28 din Acordul interimar, Comisia, fără a aduce atingere articolului 2 din prezentul regulament, după ce a examinat dosarul din proprie inițiativă sau la cererea unui stat membru, se pronunță asupra compatibilității practicilor cu acordul.
Articolul 2
În cazul practicilor de dumping sau al ajutoarelor publice susceptibile de a justifica aplicarea de către Comunitate a măsurilor prevăzute la articolul 34 din Acordul de cooperare și la articolul 26 din Acordul interimar, instituirea de drepturi antidumping și a unor drepturi compensatorii este decisă în conformitate cu procedura și normele prevăzute în Regulamentul (CEE) nr. 459/68.
Articolul 3
În cazul practicilor susceptibile de a justifica aplicarea de către Comunitate a măsurilor prevăzute la articolele 35 și 49 din Acordul de cooperare și la articolele 27 și 35 din Acordul interimar, Consiliul poate adopta, în condițiile stabilite la articolele menționate anterior, măsuri de salvgardare adecvate, în conformitate cu procedura și normele prevăzute în Regulamentul (CEE) nr. 1439/74, în special articolul 13 alineatele (2) și (3).
În caz de urgență și în condițiile prevăzute la articolul 35 din Acordul de cooperare și la articolul 27 din Acordul interimar:
-
Comisia poate adopta măsurile de salvgardare corespunzătoare în conformitate cu procedura și normele prevăzute în Regulamentul (CEE) nr. 1439/74, în special la articolul 12 alineatele (2) și (3);
-
orice stat membru poate adopta, cu titlu provizoriu, măsuri de salvgardare în conformitate cu regimul descris la articolul 14 alineatele (1)-(4) din Regulamentul (CEE) nr. 1439/74.
Articolul 4
(1) Prezentul regulament nu împiedică aplicarea reglementărilor privind organizarea comună a pieței agricole și a dispozițiilor administrative comunitare sau naționale care decurg din acestea, precum și a reglementărilor specifice adoptate în temeiul articolului 235 din tratat, aplicabile mărfurilor care rezultă din transformarea produselor agricole; prezentul regulament se aplică în mod complementar.
(2) Cu toate acestea, articolul 3 paragraful al doilea a doua liniuță nu se aplică produselor care intră sub incidența reglementărilor în cauză.
Articolul 5
Comisia adresează consiliului de cooperare și comisiei mixte notificările Comunității, prevăzute la articolul 36 din Acordul de cooperare și la articolul 28 din Acordul interimar.
Articolul 6
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 iulie 1977.

Labels: 18
15
4
5